افسانہٕ نگٲری منز چھُ کٲمل صٲبس پنُن خاص ڈِکشن ۔ مُلہٕ تلہٕ یودوَے تِم شٲعر چھِ مگر افسانن منزچھکھ نہٕ شٲعری کٔرمٕژ، یاں زِ افسانہٕ لیکھان لیکھان چھکھ نہٕ شعرٕ زبان ورتٲومٕژ۔ مُنٲسب لفظٕ ورتاو تہٕ سوت سوت لطیف طنزٕ چھُ أہندٮ۪ن افسانن ہُند گہنہٕ۔ تِمو دِتۍ" جانہٕ بِژ، عظیم بب ، عشہ پھیٲر، رمض مام،غلام خان ہوۍ لازوال کردار سٲنِس افسانوی ادبس۔ "سوال چھُ کلُک" ہیوٗ افسانہٕ چھُ پرن وٲلِس ہبرٕ کارن کران۔ بقول تِہندِ "یُس خیال نہٕ مے شعر بنیوو تتھ بنووم افسانہ ٕ"﴿کتھِ منز کتھ، سرنامہٕ﴾ ،اماپوز بقولِ مشعل سلطانپوری "کٲمل چھُنہٕ افسانہٕ نویس کٲملس نِش شٲعر کٲملس وۅٹہ کڈنہٕ دِوان"﴿شیرازٕ مارچ ، اپریل 1989ءص 32﴾ ۔ "کۅکر جنگ" چھُ وُنہ تہ اختر محی الدین سٕندِ "دندٕ وزُن "افسانٕکۍ پٲٹھۍ بے مثال تہٕ لاجواب افسانہٕ ، یُس پرٮ۪تھ زمانس منز ہوُے مقبول روٗد تہ تہٕ روزِ۔